KIRJALLINEN KYSYMYS E-4066/00

esittäjä(t): Erik Meijer (GUE/NGL) komissiolle

(10. tammikuuta 2001)

Aihe: Euron käyttöönotosta johtuvat hintojen nousut ja vanhojen hintojen muuttaminen pyöreisiin lukuihin

Rotterdamin Erasmus-yliopiston taloustieteen laitoksen tutkimuksen mukaan päivittäistavaroiden hinnat nousevat 1. tammikuuta 2002 tai pian sen jälkeen 510 prosentilla. Myös autojen ja asuntojen hinnat nousevat. Syy tähän on se, että myyjät suosivat aina pyöreitä lukuja, esimerkiksi 100 tai 99,99 tai 99,95. Aina kun vanhoja kansallisia valuuttoja muutetaan euroiksi voidaan pyöreisiin lukuihin päästä joko alentamalla tai nostamalla hintoja. On kuitenkin odotettavissa, että ainoastaan viimemainittua menettelyä käytetään. Myyjät tulevat melkein poikkeuksetta lisäämään vanhaan hintaan jonkin summan, jotta uusi hinta olisi edelleen huomiota herättävä.

Tämän johdosta haluan esittää seuraavat kysymykset:

1. Onko komissiolla hallussaan muita tutkimustuloksia, jotka vahvistavat kyseisen alankomaalaisen tutkimuksen tulokset?

2. Onko komissiolla hallussaan muita tutkimustuloksia, joiden perusteella voidaan tehdä päinvastaisia johtopäätöksiä kuin edellä mainitusta tutkimuksesta? Jos vastaus on myönteinen, miten kyseisissä tutkimuksissa perustellaan se, että hintojen nousun ei voida odottaa olevan sen suurempi kuin normaaleinakaan vuosina?

3. Mitä toimenpiteitä komissio aikoo toteuttaa yhdessä 12 jäsenvaltion viranomaisten kanssa torjuakseen päättäväisesti hinnankorotusten aallon syntymisen vuoden 2002 ensimmäisen 6 kuukauden aikana, esimerkiksi laatimalla pyöristystä koskevia ohjeita hintojen pitämiseksi keskimäärin vakaina?

4. Miten komissio aikoo estää sen, että jo vuoden 2001 aikana esiintyy yllättäviä hintojen korotuksia, joiden tarkoituksena on ennakoida vuoden 2002 pyöristetyt eurohinnat?

5. Onko komissio jo pohtinut sitä, mihin toimiin on ryhdyttävä, jos normaalia suurempia hinnankorotuksia ei voida välttää? Miten ne aiotaan hyvittää palkoissa ja avustuksissa, jotta useimpien ihmisten, jotka ovat näistä tulonlähteistä riippuvaisia, ostovoima pysyisi ennallaan?

Lähde: 7. joulukuuta 2000 ilmestyneet alankomaalaiset päivälehdet De Telegraaf ja Rotterdams Dagblad.

Pedro Solbes Miran komission puolesta antama vastaus

(27. helmikuuta 2001)

1. Komissiolla ei ole tietoa tätä asiaa koskevista taloudellisista tutkimuksista. Alankomaalaisen tutkimuksen laatijat ovat esittäneet vastalauseensa tavasta, jolla heidän päätelmiään on lehdistössä esitelty.

2. Suurilla jakelumarkkinoilla vallitseva kilpailupaine saa suuret myymäläketjut siirtymään euroon hinnoin, jotka ovat kuluttajalle edullisia. Lähikaupatkin, joihin niiden asiakkaat luottavat, pyrkivät varmistamaan kaikin keinoin sen, että eivät hinnankorotuksilla karkoita asiakkaitaan suurliikkeisiin. Monet kotimaansa suurimmat kaupat aikovat euroalueella jopa jäädyttää hinnat useiksi kuukausiksi vuoden 2001 lopulla ja vuoden 2002 alussa. Lisäksi suurin osa euron käyttöön ottavien jäsenvaltioiden kaupoista ilmoittaa jo nyt kaksoishinnat, ja näin menettelevien osuus kasvaa-päivän lähestyessä. Euromerkistä komission välityksellä tehdyllä kuluttaja- ja kaupan järjestöjen välisellä sopimuksella pyritään lisäämään hintojen vapaaehtoista kaksoismerkitsemistä ja hyvien käytänteiden noudattamista. Tämä sopimus on otettu käyttöön kansallisella tasolla useimmissa euroalueen jäsenvaltioissa.

Hintojen kaksoismerkintä antaa kuluttajalle ja jäsenvaltioiden tai kuntien hintavalvojille mahdollisuuden tarkistaa, ettei euroon siirryttäessä tapahdu hintojen piilokorotuksia. Tästä syystä komissio myös suositti, että perustettaisiin euroon siirtymisen paikallisia seurantakeskuksia (23.4.1998 annettu suositus 98/288/EY(1), erityisesti 2 artikla), ja näin useimmissa euroalueen jäsenvaltioissa on tehtykin.

Hintojen määrittäminen euroina ennen määräaikaa, jo tämän vuoden kolmannella neljänneksellä, johon komissio kehotti 11. lokakuuta 2000 antamassaan suosituksessa(2), palvelee samaa tarkoitusta. Ongelmana voisi tällöin olla se, että kilpailulle vähemmän avoimilla aloilla myymälät eivät toteuttaisi kaksoishinnoittelua.

3. Hintojen vapaa määrääminen on sisämarkkinoiden toiminnan perusperiaatteita. Kansallisten rahayksiköiden muuntamista euroiksi koskevista pyöristämissäännöistä puolestaan on säädetty tietyistä euron käyttöön ottamiseen liittyvistä säännöksistä 17 päivänä kesäkuuta 1997 annetussa neuvoston asetuksessa (EY) N:o 1103/97, ja niitä on noudatettava. Kauppojen on siten noudatettava muuntamissääntöjä hintojen kaksoismerkinnöissä. Tällä hetkellä komissio tutkii euromerkkiä koskevan sopimuksen allekirjoittajien kanssa keinoja lujittaa tätä sopimusta hintojen yleisen vakauden suuntaan, kuten Espanjassa ja Irlannissa on jo omin säännöin tehty. Jäsenvaltioiden kanssa tutkitaan yhdessä myös toimenpiteitä, joilla voitaisiin nopeasti seurata hintakehitystä vuoden 2002 alussa.

4. Mahdolliset hinnanmuutokset tehdään kuitenkin pääosin tuotteissa ja palveluissa, joille on määrätty niin sanotut psykologiset hinnat (eli pyöreät hinnat). Uudet psykologiset eurohinnat voidaan asettaa yhtä hyvin vanhoja hintoja alhaisemmiksi kuin niitä korkeammiksikin. Mistään ei voida tällä hetkellä päätellä, että ne asetettaisiin yksinomaan entisiä korkeammiksi. Historialliset ennakkotapaukset (esimerkiksi Englannin punnan desimaalijako) eivät nekään viittaa siihen, että hinnat olisivat muuttuneet merkittävästi ylöspäin.

5. Komissio ei usko tällaisen vaaran olemassaoloon. Jos hinnat hetkellisesti nousevat, korotukset ovat hyvin suppeita. Tämä on pääteltävissä edellä esitetystä sekä toimialatutkimuksista. Mahdolliset korotukset kompensoituvat tilastollisesti hinnanalennuksilla. Näin ollen muutokset eivät aiheuta inflaatiota, sillä inflaatiolle on tyypillistä kaikkien hintojen jatkuva nousu. Näin ollen ei ole kovin todennäköistä, että tällainen satunnainen korotus vaarantaisi kansalaisten ostovoiman.

(1) EYVL L 130, 1.5.1998.

(2) EYVL C 303, 24.10.2000.